title: Campu d'ilesia de San Xuan de Cenero
text: La reconstrucción de la ilesia respuende a un claru programa estéticu neorrománicu, que faise evidente nos contrafuertes de la nave, la ventana xeminada de la fachada sur y el guardapolvu  de perlles qu'abelluga tolos vanos. El cuerpu central de la ilesia completose con trés dependencies amestaes, que'l proyeutu d'igua nomaba sacristía, antesacristía ya catequesis. El cabildru orixinal ciegu, foi sustituyíu per otru porticáu con amplies arcades de mediu puntu  ya enrexáu d'inspiración románica, cubiertu por una vigueta metálica con bovedilla de lladriyu finu. Nél tresnáronse los restos de la cornisa qu'amparaba la portada de Cenero, un mosaicu y delles tégules  procedentes de la basílica paleocristiana de San Pedro de Veranes (Xixón), que foron arrexuntaos pel párrocu Manuel Valdés dende la década de 1920. La illuminación del interior del templu aumentose abriendo ocho ventanares con vidreres decoraes coles imáxenes de dellos santos y escenes bíbliques: San Sebastián, Santiago Apóstol, la Virxe del Carmen, dos mártires ensin identificar, l'Arcánxel Rafael acompañando a Tobías, la decapitación de San Xuan Bautista y el bautismu de Cristu nel ríu Xordán.